Papersnake/gushiwen huggingface dataset:
次韵因上人晚菊简魏定父
王之道（宋代）

荆棘困松柏，风雨乱昏晓。
干戈几时息，年来费天讨。
孤芳如谢安，端恐非小草。
此意谁人知，伊余相自保。
秋凉
朱有燉（明代）

苍凉初日照帘栊，秋气清高八月中。
满砌寒蛩啼冷露，一天新雁度西风。
病怀得酒如春暖，老眼看花似叶红。
独坐小轩无个事，闷来聊复理丝桐。
奉和圣制过王濬墓应制
张说（唐代）

牛斗三分国，龙骧一统年。智高宁受制，风急肯回船。

有策擒吴嚭，无言让范宣。援孤因势屈，功重为谗偏。

旧迹灰尘散，枯坟故老传。百代逢明主，何辞死道边。
水调歌头（上巳和黄成之韵）
魏了翁（宋代）

尚记春归日，锦绣里江城。谁推日驭西去，水认故乡痕。鱼鸟自飞自跃。红紫谁开谁落。天运渺无声。四序镇如此，当当复亭亭。

是何年，修禊事，畅幽情。竞传元巳天气，别是一般清。便引郑郊溱洧。不道孔门沂泗。大道掌如平。待挽迷津者，都向此中行。
佩赋附歌
胡运（唐代）

佩玉蕊兮德音发，中规矩兮声不歇。驰畋猎兮思敬慎，寿考不亡兮长岁月。

端法服兮临魏阙，群后觐兮万方谒。
竹炉三首 其一
盛颙（明代）

唐相何劳递惠泉，携来随处可茶煎。三湘漫卷瓷瓶里，一窍初分太极前。

吟苦诗瓢和月饮，梦醒书榻带云眠。何当再读灵仙赋，千古清风道味全。
玄元皇帝应见贺圣祚无疆
殷寅（唐代）

应历生周日，修祠表汉年。复兹秦岭上，更似霍山前。

昔赞神功秦，今符圣祚延。已题金简字，仍访玉堂仙。

睿祖光元始，曾孙体又玄。言因六梦接，庆叶九龄传。

北阙心超矣，南山寿固然。无由同拜庆，窃抃贺陶甄。
章法院堂中清坐
丘葵（宋代）

到此人空法亦空，跏趺独坐夜方中。
清还风去明还月，自已清明只在躬。
如梦令
蔡捷（清代）

方把银缸吹隐。绣幕风欹不定。好梦总难成，月上花枝交映。

深省。深省。枕上独吟清冷。
后五子篇 其四 蜀郡张佳胤
王世贞（明代）

才士地不乏，岷峨所钟英。之子试为令，快若刃发硎。

循吏在中试，亦足垂其名。改途遵词苑，方驾结齐盟。

雅郑纷奏前，至耳选其正。白雪发高倡，下流皆令声。

安得凌风翰，长翱于玉京。
枕月峰
陈岩（宋代）

层崖缺处月婵娟，金背蝦蟆就石眠。
笑问月边人在否，中宵有梦到钧天。
赠防江卒六首 其五
刘克庄（宋代）

战地春来血尚流，残烽缺堠满淮头。
明时颇牧居深禁，若见关山也自愁。
惺初约修褉事不赴
林熙春（明代）

永和遗迹渺难探，千载风流属太函。犬齿衡茅逢七七，龙飞日月际三三。

友生有约期心赏，只尺何缘觌面谭。可是张华能醉客，逋仙笼鹤为辞酣。
百尺楼 百尺楼
吴绮（清代）

春袅一枝花，香动双钩月。舞罢凉州战鼓惊，踏碎金莲叶。

才得掌中怜，难洗江头血。自是贪欢即梦时，梦醒何堪说。
新桥落成酬和谭别驾
庞尚鹏（明代）

卜筑河梁外，为园地更偏。江流当户转，树影隔溪悬。

似泛仙槎渡，无劳锦缆牵。柳堤环古岸，竹坞夹斜川。

曳履鱼龙动，披云草木搴。午桥传别墅，驷马愧前贤。

水石偏宜我，林池别有天。相过惟二仲，三径彩虹边。
送杨帅赴诏
敖陶孙（宋代）

谓公目光谢牛背，分视赤子未脱绷。
谓公足迹嗫龙尾，公守冻壁如痴蝇。
看公进退无一可，公欲自判何方凭。
迩来诏书下峻层，趣公入趁花底根。
腰龟杖节亦已了，持橐上雍须公能。
公言臣是江西狞，坐中十言九带枨。
满朝贵人面雪色，可忍一一为臣頳。
吉州城南水如渑，有蒌可丝鲂可罾。
书生说食涎已满，寄谢龙阙双觚棱。
祝融海王神最灵，胡能呵雾遮前程。
堂堂大舸截江去，天吴击鼓冯夷迎。
孰居其间为此争，东西欲夺公无情。
众生焦灼大火聚，公但抱宝眠清冷。
四安道中所见
牟巘五（宋代）

一溪百折渡复渡，寻日如行纠篆中。
自叹劳生欲飞去，琴高借我赤鯶公。
秋日閒居十首 其九
张侃（宋代）

兰以深而香，避世非吾忍。移根植堂下，遂使世人冁。

谁知秋华拆，未许流声尽。即之色渐温，佩之芳愈敏。

因观太古音，试理幽兰引。幽兰本香草，名随四时泯。

奈何楚子孙，些只徒自窘。一枝三四叶，与人作标准。
达磨大师赞
释普岩（宋代）

苇航身险，风争水寒。
九年面壁，用尽心肝，
大唐人不识只履过西天，
单传指直指待驴年。
菩萨蛮
苏庠（宋代）

春波滟滟浮春渚。绿阴一径风兼雨。又作去年时。绿深垂蔓篱。

故山归兴动。江北江南梦。白发故相欺。星星如有期。
句
谌祜（宋代）

旧者今不见，今者旧不知。
万古明月在，千山黄云飞。
秋至
叶茵（宋代）

节序暗推移，清商渐戒期。
旅怀{上艹中大下虫}早计，凉信{先知。
万事到双鬓，余生消几诗。
最怜梁上燕，巢稳又归时。
近接移知，以克彰微芳，蒙上恩赏加布政使衔。三月十二日，望北叩谢恭纪
林占梅（清代）

一朵红云下阙廷，九重恩重永心铭。红光爵晋珊瑚顶，华采冠加翡翠翎。

既少勋劳酬厚泽，更无善誉答先灵。崇朝北望头频叩，霭霭炉烟满袖馨。
留题澄虚亭
余靖（宋代）

湖光湛寒碧，簾影拂莓苔。
鱼戏应同乐，鸥闲亦自来。
雨馀轻霭合，竹外杂花开。
久欲留诗去，惭无绮靡才。
偈二首
释弥光（宋代）

梦幻空花，何劳把捉。
得失是非，一时放却。
新霜
孔平仲（宋代）

皎皎寒月白，清晨霜满林。萌芽至今日，肃杀尔何心。

入水成冰晕，迷天作雪阴。自兹开火阁，却坐小窗深。
杨柳枝
温庭筠（唐代）

宜春苑外最长条，
闲袅春风伴舞腰。
正是玉人肠断处，
一渠春水赤栏桥。
诸公和雷字韵茶诗四绝句外复有继作辄续二篇
苏颂（宋代）

数杯茗饮沃羁怀，消尽酲醲爽气来。
若使伯伦知此味，宁夸酒后不闻雷。
腊雪二首
袁说友（宋代）

无计遮留岁月残，颇惊节物愧才悭。
可人腊雪偏宜处，屈指春风未到间。
犹得微吟供午枕，不须高卧闭晨关。
晚业碎玉零珠后，已老苏州一半山。
二仙共语
罗亨信（明代）

二仙谈道日忘休，顷刻宁知是几秋。服得丹砂应不老，相期蓬岛共遨游。
闻参政王侍郎令子著作登第复除崇文校书
强至（宋代）

宫壶移刻对延英，文帝从容问贾生。
儒馆旋承恩诏入，士林尤贾御批荣。
丹山凤出宁无种，沧海鹏抟遂有程。
渐待青毡归旧物，区区羲献漫家声。
端午帖子·皇帝阁
周必大（宋代）

揽衣切切念丝棼，当馈孜孜恤暑耘。
今岁麦收蚕又熟，万方何以答吾君。
高竹八首
邵雍（宋代）

高竹数十尺，仍在高花上。
柴门昼不开，青碧日相向。
非止身休逸，是亦心夷旷。
能知闲之乐，自可敌卿相。
贫居自述 其九十七
李孔修（明代）

无欲无忧且自然，草堂痴梦破青毡。看来是是非非事，挨过平平淡淡年。

每在一园随意饮，何愁万贯少腰缠。古稀谁道为高寿，才向羲皇一觉眠。
婵娟篇
孟郊（唐代）

花婵娟，泛春泉。竹婵娟，笼晓烟。妓婵娟，不长妍。

月婵娟，真可怜。夜半姮娥朝太一，人间本自无灵匹。

汉宫承宠不多时，飞燕婕妤相妒嫉。
漓山云崖轩
方信孺（宋代）

不用穷探费杖藜，隐然林壑挟城陴。
曾遵月洞千岩上，更著云崖一段奇。
指拭轩窗容俎豆，发挥泉石借声诗。
瞿昙颇似知人意，已约梅花带雪移。
上虞相行春口号十首 其八
王质（宋代）

暗黄退柳绿厌厌，长与行人驻别筵。傅说归朝天下雨，不如休系相公船。
甥舅同登进士亦世之不易得者今幸逢其会因吟
高遁翁（宋代）

潦倒山林已二毛，忽闻□□下衡茅。
祖宗积德幸多世，甥舅何妨共夺标。
柳拂祥光看虎榜，杏花春色上云袍。
从今莫作怀家计，须效忠良答圣朝。
卜算子
莫仑（宋代）

红底过丝明，绿外飞绵小。不道东风上海棠，白地春归了。

月笛曲栏留，露舄芳池绕。争得闲情似旧时，偏索檐花笑。
奉和圣制送张说上集贤学士赐宴得兹字
苏颋（唐代）

肃肃金殿里，招贤固在兹。锵锵石渠内，序拜亦同时。

宴锡欢谈道，文成贵说诗。用儒今作相，敦学旧为师。

下际天光近，中来帝渥滋。国朝良史载，能事日论思。
寄葛秋岩
林景熙（宋代）

吴地繁华半劫灰，故山秋远梦频回。
琵琶亭老春风棹，桑落洲频夜雨杯。
岁月悠悠人几换，关河渺渺雁空来。
酒酣欲寄登临眼，黄叶斜阳满废台。
远将归
胡仲弓（宋代）

不勘图经认地名，亦知此去近桐城。
行人未至心先至，羞胜离家第一程。
送东林圭老游闽五绝句 其五
韩驹（宋代）

竹庵端为故人留，尚许衰翁预胜流。寄语丛林好清客，未宜轻辊雪峰毬。
上巳日涧南园期王山人、陈七诸公不至
孟浩然（唐代）

摇艇候明发，花源弄晚春。在山怀绮季，临汉忆荀陈。

上巳期三月，浮杯兴十旬。坐歌空有待，行乐恨无邻。

日晚兰亭北，烟开曲水滨。浴蚕逢姹女，采艾值幽人。

石壁堪题序，沙场好解绅。群公望不至，虚掷此芳晨。
泊白鹭洲时辛道宗兵溃犯金陵境上金陵守不得入 其二
赵鼎（宋代）

城头传令插军麾，城外行人泪满衣。处处悲风吹战角，沙洲白鹭莫惊飞。
禅人画师像请赞 其一
释如珙（宋代）

不破古人玄关，而玄关自破。不碎今时窠臼，而窠臼自碎。

鹫峰之衣烂却，西丘之话无传。
早秋过龙武李将军书斋
王建（唐代）

高树蝉声秋巷里，朱门冷静似闲居。
重装墨画数茎竹，长著香薰一架书。
语笑侍儿知礼数，吟哦野客任狂疏。
就中爱读英雄传，欲立功勋恐不如。
送刘仲子就试 其二
方岳（宋代）

小技文章道未尊，入时新样更难论。鹄袍才脱须重读，六籍久为场屋昏。
蒲涧晓望
黄粤（明代）

鹤语长天晓，扶筇出翠微。山高见日早，地僻到人稀。

薜荔寒垂露，菖蒲绿上衣。下方烟渐起，吹不到柴扉。
曹路分赠诗次韵一首
刘克庄（宋代）

古来诗律推曹氏，不数河梁与董逃。
唐季三家松最胜，建安七董植尤高。
短檠尚课儿精选，老笔真堪仆命骚。
极欲留君横槊赋，舟人苦报粤江涛。
苍崖为大历彭处士作
吴琏（明代）

高怀何处足幽栖，万仞峰头一杖藜。苔拥石傍云掩映，锦铺岩下树高低。

藤枝拖雨猿争下，草色连天鸟乱啼。欲到个中一寻访，恐劳磨石记新题。
题画次矫以明韵
贺甫（明代）

画舫西湖载酒行，藕花风度管弦声。
余情未尽归来晚，杨柳池台月又生。
五桂山飞瀑
梁思诚（明代）

桂岭插云表，苍茫天四围。洪泉劈涧落，寒瀑破空飞。

百道穿危磴，千寻下翠微。晓烟洗残黛，白雾掩轻扉。

流响方成韵，闻声未觉希。香垆思渺渺，庐阜梦依依。

雨气杂晴霰，电光浮夕晖。沿洄卷绡幕，喷薄洒珠玑。

低咽青溪玉，斜侵白袷衣。云垂大鹏翼，风助巨鳌威。

树杪层冰折，帘间赤日晖。隔崖烟袅袅，阴壑草霏霏。

蜿地长虹似，绷云綵带非。莲开太华晓，芝吐雪苗肥。

清啸灵禽和，高吟木客稀。二楼山月白，三岛露桃绯。

遇物结遐想，观空悟化机。重林时徙倚，鸾鹤夜深归。
桂子白大监饷酒冰炭
方岳（宋代）

尽雪专为我辈寒，故人亦肯记袁安。
麒麟红作千金真，鹦鹉绿袁双玉乾。
贷米不烦临古帖，敲门未敢兀吟鞍。
明朝第一番花信，也办琼丝翠缕盘。
遣兴
陆游（宋代）

莫羡朝回带万钉，吾曹要可草堂灵。
风来弱柳摇官绿，云破奇峰涌帝青。
听尽啼莺春欲去，惊回梦蝶醉初醒。
从教俗眼憎疏放，行矣桐江酹客星！
三姝媚 过都城旧居有感
吴文英（宋代）

湖山经醉惯。溃春衫、啼痕酒痕无限。又客长安，叹断襟零袂，涴尘谁浣。紫曲门荒，沿败井、风摇青蔓。对语东邻，犹是曾巢，谢堂双燕。春梦人间须断。但怪得、当年梦缘能短。绣屋秦筝，傍海棠偏爱，夜深开宴。舞歇歌沈，花未减、红颜先变。伫久河桥欲去，斜阳泪满。
次韵连鳌亭
释德洪（宋代）

危亭为谁小，临此一泓碧。晴天戏投饵，戢戢见尾脊。

而以鳌名之，相顾愕坐客。昔人醉鱼海，六鳌曾偶得。

归来眉目间，津津有矜色。安知华藏界，持取等戏剧。

纳之芥子中，不见有迫窄。巨细何足较，未出是非域。

夫子忻然笑，请以书屋壁。
送夫赴襄阳
卢氏（宋代）

羡君家世旧缨簪，百战常怀报主心。
草檄有才追记室，筑台无路继淮阴。
射雕紫塞秋云黑，走马黄河夜雪深。
白首丹衷知未变，归来双肘印黄金。
初夏道中
陆游（宋代）

桑间葚熟麦齐腰，莺语惺惚野雉骄。
日薄人家晒蚕子，雨余山客买鱼苗。
丰年随处俱堪乐，行路终然不自聊。
独喜此身强健在，又摇团扇著絺蕉。
三高亭二首 其一
程公许（宋代）

一棹松江朔雪饕，椒浆曾此酹三高。远游借与薰风便，伟观还如昔日遭。

唤起玉龙嘘雾雨，饶教綵蜺战云涛。平生最爱登高赋，盍为丰碑续拟骚。
木兰花慢 其一
张孝祥（宋代）

送归云去雁，澹寒采、满溪楼。正佩解湘腰，钗孤楚鬓，鸾鉴分收。

凝情望行处路，但疏烟远树织离忧。只有楼前溪水，伴人清泪长流。

霜华夜永逼衾绸。唤谁护衣篝。念芬馆重来，芳尘未扫，争见嬉游。

情知闷来殢酒，奈回肠、不醉只添愁。脉脉无言竟日，断魂双鹜南州。
解梁别李氏女子晚宿静林寺 其一
赵鼎（宋代）

满眼西风恨别离，路逢萧寺叩柴扉。团栾一听无生话，更觉前谋种种非。
刘禅奴弹琵琶歌（感相国韩公梦）
顾况（唐代）

乐府只传横吹好，琵琶写出关山道。羁雁出塞绕黄云，

边马仰天嘶白草。明妃愁中汉使回，蔡琰愁处胡笳哀。

鬼神知妙欲收响，阴风切切四面来。李陵寄书别苏武，

自有生人无此苦。当时若值霍骠姚，灭尽乌孙夺公主。
新春咏
唐胄（明代）

太平触处麦连歧，吹鬓东风又此期。深喜轮台丹诏早，不妨渭水钓竿迟。

漏梅泄柳窥天意，问舍求田敢自遗。把镜朝来还独笑，一春花鸟瘦添诗。
二月晦
文天祥（宋代）

塞上明妃马，江头渔父船。
新雠谁共雪，旧梦不堪圆。
遗恨常千古，浮生又一年。
何时暮春者，还我浴沂天。
题水墨萱草水仙 其二
释居简（宋代）

绿玉纤扶水玉腴，华风披拂度华裾。却从坏色衣中赋，不把高情托子虚。
碎玉杯
杨维桢（元代）

唐太弟，礼贤能。
玉杯传玩轻国士，宝器何重士何轻？元城老臣怒生瘿，取杯掷地玻璃声。
唐太弟，谢君罪，比君笔头公，荣名千万载。
潞河舟中和小修别诗 其五
袁宏道（明代）

少谢人间事，歌坛与舞筵。有山皆种竹，无水不栽莲。

见死知生苦，月鳏识道缘。一杯从惠远，白社问诸贤。
偈
释益（宋代）

一叶落，天下秋。一尘起，大地收。一法透，万法周。
安国置酒敬简堂分韵得柳暗六春字 其四
张栻（宋代）

堂下列丝竹，堂上娱佳宾。相看夜未艾，乐此笑语真。

风流今属公，我辈但逡巡。文章千古意，翰墨四时春。
城南杂咏二十首·西屿
张栻（宋代）

系舟西岸边，幅巾自来去。
岛屿花木深，蝉鸣不知处。
凤栖梧
杜安世（宋代）

闲把浮生细思算。百岁光阴，梦里销除半。白首为郎休浩叹。偷安自喜身强健。

多少英贤裨圣旦。一个非才，深谢容疏懒。席上清歌珠一串。莫教欢会轻分散。
谕亡了
姜特立（宋代）

死固汝可怜，生亦我所爱。
生死两相缪，吾将解其会。
答高才卿 其一
洪咨夔（宋代）

烟波只艇着吾徒，莼鲙秋风早忆吴。左蟹右杯东计决，醉来万事付含糊。
送程给事知越州
吴充（宋代）

曾乘使君马，数上豫章楼。
北阙领新命，西山追旧游。
使星催县弩，乡月伴仙舟。
却顾区区者，风波鬓已秋。
肺病
黄鲁曾（明代）

肺病因何剧，龙蛇久背时。
小槽谁贳酒，弱翰漫题诗。
贵辙过难结，仙舟载已迟。
春来花鸟意，独饮向茅茨。
十二时行孝文
白居易（唐代）

日出卯，立身之本须行孝。
甘饸{右为危}盘中莫使空，时时奉上知饥饱。
送孙凤秀才赴举
齐己（唐代）

九重方侧席，四海仰文明。好把孤吟去，便随公道行。

梁园浮雪气，汴水涨春声。此日登仙众，君应最后生。
暮春
陆游（宋代）

山阴又见暮春初，禁火园林社雨馀。世事不妨随日改，年光未雨与人疏。

豉香下箸尝莼菜，盐白开奁得䱥鱼。草草一杯终可喜，数间茅屋亦吾庐。
画堂春
卢祖皋（宋代）

柳塘风紧絮交飞。漾花一水平池。暖香飘径日迟迟。何处酴醿。

池蝶梦中寒浅，杜鹃声里春归。镜容不似旧家时。羞对清溪。
和张功父见寄
陆游（宋代）

佐命貂蝉再世孙，手鉏瓜垄傍青门。
超腾已得丹换骨，恋著肯求香返魂？正复悲秋如骑省，可令病渴似文园？庭前柏树西来意，握手何时得共论？
龙鳞石
张玉孃（元代）

古石横青壁，苍蛟松下蟠。
日斜山气湿，瘦甲动馀寒。
西江月 送建溪双井茶谷帘泉与胜之。徐君猷家后房。甚慧丽。自陈叙本贵种也
苏轼（宋代）

龙焙今年绝品，谷帘自古珍泉。雪芽双井散神仙。

苗裔来从北苑。

汤发云腴酽白，盏浮花乳轻圆。人间谁敢更争妍。

斗取红窗粉面。
七夕歌
刘言史（唐代）

星寥寥兮月细轮，佳期可想兮不可亲。云衣香薄妆态新，

彩輧不不度天津。玉幌相逢夜将极，妖红惨黛生愁色。

寂寞低容入旧机，歇著金梭思往夕。人间不见因谁知，

万家闺艳求此时。碧空露重彩盘湿，花上乞得蜘蛛丝。
临江仙 暨阳道中
任曾贻（清代）

断雁西风古驿，暮烟落日荒城。乍来江馆驻宵程。

砧声今夜月，灯影昔年情。

拂晓片帆欲去，一川流水泠泠。蜻蛉如叶划波轻。

乱愁高下树，飞梦短长亭。
禅人并化主写真求赞
释正觉（宋代）

默默有得，灵灵无依。
妙穷出没，照彻离微。
万像齐收一印，三昧照在群机。
而今恁麽相随去，终日如愚不我违。
王晦叔许惠歙砚作诗迫之
李石（宋代）

书生总不羁，岂是谬进取。
偶然一舟具，初不作出处。
三年客江一，风浪恣掀舞。
君门九天上，一一守菟虎。
是间无先容，何忍弃外府。
万卷久已破，一字未及吐。
归来赋蜀都，笔下带吴语。
传闻两坑石，妙处天可补。
试遣长须来，拜赐君已许。
柳梢青·碧云风月无多
张孝祥（宋代）

碧云风月无多。莫被名缰利锁。
白玉为车，黄金作印，不恋休呵。

争如对酒当歌。人是人非恁么。
年少甘罗，老成吕望，必竟如何。
寄送张雅州二首 其一
李流谦（宋代）

融和盎盎上双眉，旷度真成万顷陂。岱华自高元地势，球琳不琢本天姿。

地方千里我无事，春满万家人不知。预作去思无限意，攀辕送处似迎时。
别谷熟尉李七同年
穆修（宋代）

骑驴登县门，屑屑复何言。
留馆竺干舍，屡携梅福樽。
凶荒岐路梗，冰雪岁时昏。
明日别君去，依然蓬迹奔。
瀑布
江为（唐代）

庐山正南面，瀑布古来闻。
万里朝沧海，千寻出白云。
寒声终自远，灵派孰为分。
除却天台后，平流莫可群。
次韵胡完夫
苏轼（宋代）

青衫别泪尚斓斑，十载江湖困抱关。
老去上书还北阙，朝来拄笏望西山。
相従杯酒形骸外，笑说平生醉梦间。
万事会须咨伯始，白头容我占清闲。
小亭落成都官有诗次韵以谢
洪皓（宋代）

我被儒冠误此身，公缘何事作流人。
琼葩乍折香胜雪，玉版初尝暖似春。
月桂他年应独拍，琼林今日遂重新。
披襟散发无妨醉，况有红妆二八陈。
再次韵送杨昌英赴麻阳宰
周必大（宋代）

未结絇丝侍玉除，聊纡墨绶奉安舆。
诸君相尚耻为令，明府何妨大所居。
岁美莫忧君不足，日长当念民无如。
玉床箭镞何劳寄，只愿章交使者车。
雷峰三月三首 其三
释函是（明代）

清簟疏帘镇日眠，百年多病且随缘。雁翎去尽潭无影，燕子归来春可怜。

淡淡野烟孤屿暝，重重青霭远山连。萧条人事逢寒食，犹听悲笳入暮天。
题瓦棺寺真上人院矮桧
杜荀鹤（唐代）

天生仙桧是长材，栽桧希逢此最低。一自旧山来砌畔，

几番凡最与云齐。迥无斜影教僧踏，免有闲枝引鹤栖。

今日偶题题似着，不知题后更谁题。
灵岩寺二首
罗公升（宋代）

马嵬锦袜战尘中，辱颈空余颈血红。
却是西施偏命好，国亡犹得嫁朱公。
有诏解郡作
宋祁（宋代）

尘晦荷囊裂旧缝，惊闻台召计匆匆。
忽从楚水枫林下，还入甘泉豹尾中。
即日遂收西望涕，方春便趁北归鸿。
休夸四入高凉地，已是人间素领翁。
偈十二首
释文准（宋代）

鸡鸣丑，三四五六七八九。
象骨峰头木马嘶，新丰洞口石牛吼。
山之前，水之后，
吴道僧繇画不就。断头船子下南康，
彷佛天明到湖口。
简文显
赵蕃（宋代）

敬问周夫子，端居又半春。
初无酒作崇，合有句如神。
桃李已陈迹，谿山同故人。
何能过茅宇，谈笑奉清真。
京都十景 其六 蓟门烟树
李东阳（明代）

蓟丘城外访遗踪，树色烟光远更重。飞雨过时青未了，落花残处绿还浓。

路迷南郭将三里，望断西林有数峰。坐久不知迟日霁，隔溪僧寺午时钟。
偶题
姚合（唐代）

年年九陌看春还，旧隐空劳梦寐间。
迟日逍遥芸草长，圣朝清净谏臣闲。
偶逢游客同倾酒，自有前驺耻见山。
道侣书来相责诮，朝朝欲报作何颜。
送丘黄门甥林士元归闽
陈维裕（清代）

南闽九月天尚热，北京九月寒将迫。北居南人却忆家，一日梁桥几人别。

君家旧住闽山陬，柴门流水清且幽。薰风琴韵林间石，清昼书声松下楼。

黄门舅氏真儒者，每日相亲情更雅。春山载酒共追随，曲几新诗兴来写。

一从去作青琐郎，螭头载笔侍君王。几年会面不可得，万里相思道路长。

相思万里情无已，跋涉担簦游帝里。都城城北忽相逢，倾盖论情一何喜。

朝回日日相欢娱，花下酌酒斟满壶。长安晓月随吟步，公邸春风拂坐裾。

寸心乍伸欢未久，又向都门惜分手。满天秋气尽白云，几处微霜脆疏柳。

男儿读书须成名，看汝骨骼何峥嵘。相期折桂朝金阙，还言似舅即贤甥。
题濯足图寿陈隐翁
顾璘（明代）

尹山山下湖水浮，仙人高居湖上头。岁取灌田供薄饭，时来濯足弄扁舟。

尘埃濯尽玉体清，手攀琼树踏云行。子孙学文兼学稼，咫尺不入夫差城。

我心爱之恨莫从，茑萝空思附长松。遥持海上千年酒，寄向湖东七十峰。
青石崖栈
何景明（明代）

侧行青石栈，谁能久延伫。断板连曳云，喷泉洒飞雨。

迅流西回激，峻坂东折屡。隤岸互倾欹，危梁袅撑拄。

饮猿骇游鳞，立马接翔羽。慎尔千金躯，永念垂堂语。
老苏先生挽词 其二
赵概（宋代）

侍从推词伯，君王问子虚。早通金匮学，晚就曲台书。

露泣时难驻，琴亡韵亦疏。臧孙知有后，里闬待高车。
游狼山寺
蒋之奇（宋代）

不到狼山已十春，旧题犹覆碧纱尘。重来风物皆依旧，嬴得衰残老病身。
人日重宴大明宫恩赐彩缕人胜应制
李乂（唐代）

诘旦行春上苑中，凭高却下大明宫。千年执象寰瀛泰，

七日为人庆赏隆。铁凤曾鶱摇瑞雪，铜乌细转入祥风。

此时朝野欢无算，此岁云天乐未穷。
一犁春雨图
释居简（宋代）

谢家风流绝代无，底事要作耕田夫。一犁春雨开新图，此图之作胡为乎。

莫是天民先觉者，小试经纶起莘野。复将斯道觉斯民，千载精神入模写。

不然渊明赋归后，荷锄去种南山豆。晚风新霁擢良苗，一段风光相授受。

扣之辄笑横点头，老农老圃吾何求。六经芜翳力穮蓘，百王理乱深锄耰。

剪剪茆茨出林罅，菽水清欢在其下。圣贤所乐属吾庐，当观吾庐莫观图。
叶梦授龙图同游丹霞见和四绝句再次前韵 其二
李纲（宋代）

渡水扪萝款石扉，杖藜同著旧缁衣。犹嫌林下諠僮仆，欲学孤云野鹤飞。
句
王随（宋代）

江吴宁久次，知己在朝端。
上盐城令述德诗
张辞（唐代）

门风常有蕙兰馨，鼎族家传霸国名。容貌静悬秋月彩，

文章高振海涛声。讼堂无事调琴轸，郡阁何妨醉玉觥。

今日东渐桥下水，一条从此镇常清。
绍兴祀大火十二首
佚名（隋代）

荧惑在天，惟火兴合。
翳神主火，纯一不杂。
作配荧惑，祀功则然。
不腆之币，于以告虔。
余既和乐天诗而喜于年及之心犹不能自已又复
吴芾（宋代）

新岁妻孥庆七旬，遍赒邻里及孤贫。
高年满座有醉客，丐者塞涂无馁人。
平日要同人喜乐，此时宁间物疏亲。
余生自度浑能几，讵可徒劳负此身。
春日田园杂兴二首
魏新之（宋代）

野景入时务，东风劚满锄。
笛声牛出后，酒味燕来初。
谷种天心在，桑枝帝泽余。
红尘几飞鞚，肯信有农书。
到天居偶作
明愚（清代）

卷上疏帘便见天，用心多错悔从前。是山是水原如此，非我非渠总湛然。

宿业销除尘不染，新机显露理俱全。光阴真叹如驹驶，一瞬匆匆六十年。
南歌子
倪稱（宋代）

嫩竹呈新绿，幽花露浅红。一檐苍翠落杯中。更有飞泉鸣珮、响丁东。

乐事知难并，良辰得暂逢。晚风林下一尊同。便觉飘然身在、广寒宫。
代陈景元书于太一宫道院壁
王安石（宋代）

官身有吏责，触事遇嫌猜。
野性岂堪此，庐山归去来。
赠四明言上人
释居简（宋代）

太玄讥太白，淡扫却清新。纸上忽垂实，镜中如写真。

荔丹晴态度，桃晕雨精神。说与铅黄手，缁云不受尘。
答径山琳长老
苏轼（宋代）

与君皆丙子，各已三万日。
一日一千偈，电往那容诘。
大患缘有身，无身则无疾。
平生笑罗什，神咒真浪出。
送郑产
李之仪（宋代）

酌君白玉杯，送君正黄梅。长安风沙眯人眼，君行暂诣黄金台。

剧辛已老乐毅去，荆棘平地多龙媒。九重深沉四海远，快便谁许参云雷。

黄金台高不易上，并州雄节几尘埃。当时勋业皎白日，馀风表表皆雄才。

龙睛豕腹实异相，肝膈上下罗琼瑰。丹青万物大门婿，妙论尔汝无嫌猜。

同时舒卷一门盛，将见烈火生寒灰。十年早飞不足叹，青云自此亨途开。

我暂追随极天末，有酒取醉长追陪。离亭雨足绿蔽眼，健帆危挂寒风催。

黄金台不知几千尺，劝君窣衣直上首莫回。时和岁丰亦足被君赐，还须远过青山隈。
题曾氏筠西小隐
刘崧（元代）

城西亭子筠竹幽，竹光草色净人愁。一帘山雨当白昼，五月水风吹早秋。

款段行穿杨柳径，鹧鸪啼近木兰舟。青原南望隔烟雾，令我日夕怀林丘。
初晴游沧浪亭
苏舜钦（宋代）

夜雨连明春水生，娇云浓暖弄阴晴。
帘虚日薄花竹静，时有乳鸠相对鸣。
有怀石湖旧隐
范成大（宋代）

浩荡沙鸥久倦飞，摧颓枥马不胜鞿。
官中风月常虚度，梦里关山或暂归。
橘社十年霜欲饱，鲈江一雨水应肥。
冷云著地塘蒲晚，谁为披蓑暖钓矶？
和同年春日韵五首
袁说友（宋代）

雨膏风软草烟低，处处春来处处知。
尤喜梅花未轻褪，枝头一朵尚凝脂。
枕上
陆游（宋代）

枕上三更雨，天涯万里游。
虫声憎好梦，灯影伴孤愁。
报国记安出？灭胡心未休。
明年起飞将，更试北平秋。
雨后口占呈陈校书
刘宰（宋代）

下田已漫高田槁，太守来迟归苦早。
忽傅亚倅府中来，太守停苦尚精祷。
前日应祷五日期，今朝好雨随车归。
迟速有期君解否，太守束装留不久。
彦思示望南山诗因答
文同（宋代）

余于岐雍间，屡走官道上。
终南百里近，不得迂马访。
徒常饮双眼，引首旦夕望。
群峦突天起，气势颇豪王。
余名爱山者，所见亦无量。
嵩华最魁杰，诗之岂曾让。
至此觉才弱，不敢辄名状。
世谓秦土强，舍是孰为壮。
彦思奇伟士，雅志同所尚。
近自山中来，满幅以诗贶。
凡是山胜绝，钩罥付心匠。
驱联以大语，句度实奔放。
豁若展图画，压纸千万嶂。
读之未云彻，早自肝胆丧。
试欲效其说，无迹可依傍。
坐见山所有，已若一携杖。
何当俯清渭，解带濯尘坱。
掉手入岩俗，琴樽乐幽旷。
浩漭八极大，冥心恣飘飏。
此意殊未谐，临风一悽怆。
颂古二十七首
释云贲（宋代）

黄鹤楼前题一篇，无限措大失平仄。
长沙一只眼长长，今古何曾有踪迹。
浣溪沙
赵令畤（宋代）

少日怀山老住山。一官休务得身闲。几年食息白云闲。
似我乐来真是少，见人忙处不相关。养真高静出尘寰。
题阎立本醉客图
李彭（宋代）

酒有何好工作病，颇怪斯人喜中圣。藏身曲糵胜岩幽，寄愁天上呼不醒。

春风吹开玉东西，月落参横斟酌之。吐茵脱帽有妙理，眩朱成碧浑忘归。

右相丹青果驰誉，幻药调成疑笑语。便觉微绡古意生，似闻醉眠卿可去。

半生忧患复萧条，瓮中肥遁何须邀。一樽桑落对公等，尽解平时藜苋嘲。
书室以黄花围坐二绝句
程公许（宋代）

枯禅不羡阿娇屋，静俟宁须郭隗台。
天悯羁贫大痴绝，唤将金色界中来。
幽兴 其十
袁登道（明代）

山翁蓺长松，却入云深处。岁月几何时，虬枝作风雨。
既作飘风行十有七日风雨倍前乃赋后篇
释居简（宋代）

夏首魃为虐，种插喧戽车。骎骎六七月，原野皆菁华。

再拜田祖赐，熨帖海若家。大有课水耨，小康占山畬。

因依瞻江云，西北起炮车。归来省户牖，绸缪亟撑叉。

须臾视沟堑，揞塞深搔杷。大块果噫欠，天阔谁能遮。

水立十丈浑，吹沙复流沙。江海尚若此，柰此个稌花。

再驾才浃旬，怒很尤雄夸。檐声挟霶𩃱，谷口应谽谺。

岂其发育初，继以肃杀加。吹嘘咸失中，刑赏仍过差。

乡来赤壁火，万艘沈碧涯。鬼操逃天诛，不剿残贼芽。

巽二死馀责，噬脐徒咨嗟。矫矫水中龙，浮硖千万艖。

尺箠笞独夫，鼎足成一家。至今说蜚廉，慷慨徒拜嘉。

云胡艰难际，狂暴相纷拿。耕夫日悬悬，馌媪霜髿髿。

欲刈争淬镰，欲穫竞整耞。私偿忧并吞，官输虞扑挝。

妄冀丰民天，仰天号且呀。反吹果何道，身正心不瑕。

譊譊沸刍荛，静默宜无哗。聪明弗遐弃，试以置齿牙。

千虑贵一得，何必棼于麻。更诘姬旦鬼，勿谓东山赊。
和杨教授 其一
张栻（宋代）

道在无今昔，才难有屈伸。青编知了意，白眼付时人。

镜里颜容旧，胸中事业新。绝叹知味鲜，渠自说甘辛。
朝天子·小娃琵琶
乔吉（元代）

暖烘，醉客，逼匝的芳心动。雏莺声在小帘栊，唤醒花前梦。指甲纤柔，眉儿轻纵，和相思曲未终。玉葱，翠峰，骄怯琵琶重。
次韵答鲁子晕参政二首 其一
虞集（宋代）

海风吹雨散晨曦，纨扇高堂两鬓丝。想见东南宾客盛，临江酾酒看潮时。
绵州官池赠别同赋湾字
卢照邻（唐代）

朝轩遵上国，仙佩下灵关。
尊酒方无地，联绪喜暂攀。
离言欲赠策，启辨正连环。
厨径浮云断，荒池春草斑。
残花落古树，度鸟入澄湾。
欲叙他乡别，幽谷有绵蛮。
断砚歌为姜西溟先辈赋，砚为家梁汾舍人击碎
顾图河（清代）

姜侯砚小才如掌，玉腻金清世无两。隃糜发采宣毫爽，酒半传观各夸赏。

舍人怒起夺之急，嫚骂何堪一钱直。奋捶顿似玻璃拆，满座失声留不得。

物之成毁有由然，舍人辩口方便便。君不见姜侯醉作草圣狂而颠，怒倪跁跒龙蜿蜒。

又不见姜侯著书卷几千，抵突彪固追谈迁。脱手便有风雷缠，庙堂颇复急此贤。

诸公百僚压其巅，禄米不救饥窘煎。焉用此石空钻研，羁穷白首默自怜。

呜呼胡琴摔破不复弦，唾壶口缺那更全。姜侯乃煎麟角凤觜之胶重缀联，玉蜍吐水调松烟。

摩挲自谓石可田，石乡可游吾老焉。
会郑韩二守乐语口号
洪适（宋代）

江别东西说二贤，鱼书同拜喜联翩。稚卿风采齐龚遂，延寿规模载颍川。

玉麈挥谈飞玉屑，金龟换酒泛金船。莫辞痛饮娱清夜，对此中秋璧月天。
禅人并化主写真求赞 其三五一
释正觉（宋代）

为僧𠜾剞，与世支离。目瞳青炯炯，头发白丝丝。

劫空有句，真得无师。借功分照用，借位解提持。万像森罗一音说，何须特地挂唇皮。
登圭山椒和王老师韵
李之世（明代）

凭高聊极目，灏气碧胧胧。挥手天门近，摩空日观崇。

人游蓬岛外，僧度薜萝中。石嶂霞为幔，岩花锦作丛。

琳宫疑驾蜃，金涧冉垂虹。胜会良非偶，留题付翠筒。
孤云
张乔（唐代）

舒卷因风何所之，碧天孤影势迟迟。

莫言长是无心物，还有随龙作雨时。
西天门候祀
李梦阳（明代）

瑶坛暮雪尽，月出禁门西。地静鸣珂碎，沙寒簇仗低。

台官移斗柄，卫士扫云梯。遥识龙文气，争传法驾齐。
送周介之学士通判定州
文同（宋代）

紫垣之东藩，群宇合四翼。
天家积图只，编简何万亿。
介之才艺选，此地典文墨。
纵横四部内，骋骤千古力。
久为光禄校，颇倦承明直。
尝言石渠树，五见弄春色。
前自启君相，得请均外职。
翩然驾别乘，去矣大河北。
河北扼虏要，定武承其咽。
分道宿劲兵，望之为中权。
朝廷倚注地，择用须材贤。
黠猃讋所闻，射猎不敢边。
兹焉势愈重，岂谓甲马然。
将军庙堂老，御史蓬瀛仙。
合谋运潜略，胜气压古燕。
惟当陪缓带，壶觞铃阁前。
玉蝴蝶
李邴（宋代）

壮岁分符方面，惠风草偃，禾稼春融。报政朝天，归去稳步龟宫。望尧蓂、九重绛阙，颁汉诏、五色芝封。湛恩浓。锦衣槐里，重继三公。

雍容。临歧祖帐，绮罗环列，冠盖云丛。满城桃李，尽将芳意谢东风。柳烟轻、万条离恨，花露重、千点啼红。莫匆匆。且陪珠履，同醉金钟。
泊京口
吴遵锳（清代）

铁瓮城边万井开，寒潮日夜此萦回。眼看北固还襟带，事忆南朝尽草莱。

千里破帆京口驿，一江清磬妙高台。榜人催起残更梦，飒飒长风动地来。
三川诵杜老观水涨诗
晁说之（宋代）

平生少陵诗，佳处岂尽识。
何敢窥意韵，尚且昧形迹。
身到三川来，瞀瞀迷咫尺。
连天穹谷句，忘饥三叹息。
高高方若悬，下下仍如绩。
扶上而削下，乃在吾行役。
炎然念此老，熔写不可极。
意中无遗境，象外有余力。
後来群偷儿，蠹鱼恣口食。
安知九鼎珍，宜尔终身瘠。
此行敢告劳，顾影若有得。
不见水涨时，两眼犹历历。
祈
程洵（宋代）

客思到秋如乱麻，每逢佳节倍思家。黄花只作去年好，绿鬓自思今岁华。

千里有情犹共月，一樽无事且倾霞。闲来甘露堂前坐，老柳条条噪暮鸦。
涂山
梅尧臣（宋代）

古传神禹迹，今向旧山阿。
莫问辛壬娶，从来甲子多。
夜淮低激射，朝江上嵯峨。
荒庙立泥骨，岩头风雨过。
十一月进历王府与世殿下联句 其一
祁顺（明代）

凤历早颁天阙晓，王门今亦进新书。九重霄汉春应近，三晋山河庆有馀。

律转黄钟新气候，梅开白雪旧庭除。太平有象君臣乐，汉代河间恐不如。
即席次韵
胡仲弓（宋代）

倚著栏干句便豪，我来登览奈愁何。
山河一半无收拾，却道东南景最多。
囊山寺
赵汝谠（宋代）

松门包土囊，石径驻尘鞅。征途悄愁辛，意豁金利爽。

鼓钟殷林际，堂殿攀磴上。有亭依后冈，极眺一何朗。

海光混苍碧，云思浮渺漭。良久空雨霏，风泉谷交响。

岩龛寄禅迹，古佛瞻刻像。更欲步层巅，荒烟晚迷罔。
哭汪仲房
范崇阶（清代）

悲极转无泪，情深难措词。拌将成永别，恨不早相知。

慧业原非福，天心我亦疑。囊中遗稿在，忍读古人诗。
观行台粉壁獬豸
苏葵（明代）

间气产奇兽，不与百兽同。视人不视面，洞然见心胸。

角端盈尺不乱触，英风凛凛奸回肃。古来朝著重台臣，绘绣昂昂耸冠服。

台臣从古真有谁，莽恭府笑能先知。知之不明安敢触，触之不力徒尔为。

倚行台，观粉壁，几人对此无惭惕。呜呼使兽如有知，十中八九不敢逼，况易以之供服饰。
送小师无二回中川
释智愚（宋代）

蜃江来访竺山春，贵尔寻师已得人。
莫学横趋未归客，至今尘土满衣巾。
有何不可
贝守一（元代）

佳花香满修廊，皓月当空照我。
徐徐三弄瑶琴，凭地有何不可。
天台玉汉桥道院八咏 其四 梅竹庄
吴当（元代）

天香生玉树，云影动琅玕。对酒惊春事，开门识岁寒。
定风波·寄乔一乔二
曾廉（清代）

当日人呼大小乔。只今鬓发日飘萧。我亦石桥年少者。

奔马。不知平地与云霄。

相去东西才百里。何事。天涯涕泪一身遥。老病人扶难再拜。

何害。如今一醉万愁消。
咏史诗。细腰宫
胡曾（唐代）

楚王辛苦战无功，国破城荒霸业空。

唯有青春花上露，至今犹泣细腰宫。
答曼叔客居见诒兼简里中诸君
韩维（宋代）

少乏经世才，引分甘自置。
不意田野姿，尚为轩冕寄。
三年太学馆，饱食无所议。
京都多贤豪，出入许陪厕。
时从骑省吟，或就步兵醉。
低回众人内，自谓处身智。
耽耽秘书府，实待才俊地。
乃昏落其间，众口沸嘲詈。
茫如触骇机，狂顾不知避。
忽逢故人来，一道平生志。
归心西南飞，劲疾霜后鸷。
远惭龙阳隐，近愧葆光吏。
诗以谢诸君，颠冥非吾事。
春晚游宝云寺
陈师道（宋代）

繁杏青犹小，幽花落更香。
目随云雨断，恨与水风长。
蚁子何缘斗，蜂儿有底忙。
山人能弃世，游子不思乡。
城楼暮霭 其三 灞莲香雨
许有壬（元代）

纷纷毂击复肩摩，有此清涟万柄荷。沈水香中宜早赏，秋声不似雨声多。
送秦德久守安丰
王之道（宋代）

历水分攜十六年，相逢须鬓尽苍然。
喜君宦况新来好，许我交情老更坚。
小雨送行春溜急，长杨留别午阴圆。
画船插帜澄江远，回首风帆指绣川。
舟中观雪呈李尧俞二首
冯时行（宋代）

密雪晚来急，扁舟江上看。
冻云千顷白，对我一襟寒。
屦冷深犹立，巾欹重更弹。
家山想同梦，夜倚玉栏干。
段廷瑞四美堂
王庭圭（宋代）

风月江山何处无，良辰乐事古难俱。其间景物从来美，此美天然画不如。

莫唱黄鸡催晓曲，且听青鸟劝提壶。暮云收尽朱帘捲，四者横陈献坐隅。
闽越王庙
林朝崧（清代）

鴃舌诸蛮梗化多，天教豪杰挽狂波。开闽霸业传忠懿，佐汉诚心过尉佗。

生辟蚕丛隶华夏，死留龙井镇山河。我来殿宇瞻遗像，落日平台一放歌。
始除尚书郎别善福精舍
韦应物（唐代）

简略非世器，委身同草木。逍遥精舍居，饮酒自为足。

累日曾一栉，对书常懒读。社腊会高年，山川恣游瞩。

明世方选士，中朝悬美禄。除书忽到门，冠带便拘束。

愧忝郎署迹，谬蒙君子录。俯仰垂华缨，飘飖翔轻毂。

行将亲爱别，恋此西涧曲。远峰明夕川，夏雨生众绿。

迅风飘野路，回首不遑宿。明晨下烟阁，白云在幽谷。
浙江观潮似介石兼呈陈守中
黄玠（元代）

朝看潮水生，暮看潮水落。大江日东流，自绕青山郭。

长澜驾归风，秋气正萧索。万雷鼓腾趠，百鬼凌喷薄。

蛟龙窟宅移，蓬梗共漂泊。况尔蛙黾微，埼岸所栖托。

浩荡天地间，一气同橐籥。吴儿踏浪游，自许平生乐。
答王元美兼怀敬美
温纯（明代）

一代才名众岂如，几年高隐蚤悬车。有时搦管挥文藻，尽日耽玄味道书。

难弟金兰交不浅，元方梦寐迹仍疏。且凭鱼雁订归计，那得相逢海上渔。
春怨
杨凝（唐代）

花满帘栊欲度春，此时夫婿在咸秦。

绿窗孤寝难成寐，紫燕双飞似弄人。
和方泰州见寄
徐铉（宋代）

逐客悽悽重入京，旧愁新恨两难胜。云收楚塞千山雪，风结秦淮一尺冰。

置醴筵空情岂尽，投湘文就思如凝。更残月落知孤坐，遥望船窗一点星。
南歌子
蔡琬（清代）

已惜分巢燕，犹怜对镜鸾。袖香馀暖共凭栏。记得绿窗松影、不胜寒。

芸局他时约，花亭一晌欢。锦囊■■好谁看。今夜嫦娥望尔、报平安。
点绛唇
张元干（宋代）

减塑冠儿，宝钗金缕双D665结。怎教宁帖。眼恼儿里劣。

韵底人人，天与多磨折。休分说。放灯时节。闲了花和月。
送史阴阳官归金困
曹义（明代）

几年林壑伴渔樵，一旦蜚声达九霄。课艺总知龟策妙，拜官争羡宠恩饶。

归帆晓逐天风急，行色春随烟树遥。此去想应多得意，锦衣光映玉骢骄。
寄江居耿处士
齐己（唐代）

野癖虽相似，生涯即不同。红霞禅石上，明月钓船中。

醉倒芦花白，吟缘蓼岸红。相思何以寄，吾道本空空。
答吕晦叔见赠
韩维（宋代）

人情纷言伪，吾道本一纯。
苟为趋向合，不待结约亲。
曰今得夫子，所涉我异津。
邀我醉华馆，正逢雪花春。
谈笑不近俗，文史自娱宾。
明发枉嘉赠，辞气玉醴醇。
三复同心言，杂佩非所珍。
资深和光求颂
释印肃（宋代）

同心实步叩南泉，云节空岩廓杳然。一室清风千古意，自非声色问玄玄。
次韵杨明叔见饯十首
黄庭坚（宋代）

桑舆金石交，既别十日雨。
子舆裹饭来，一笑相告语。
杨子果箪瓢，诸公不能举。
傥可从我归，沙头驻鸣橹。
风蝶令 前题
汪淑娟（清代）

帐额因风蹙，帘衣带雨抬。落花几日点苍苔。哭问风姨何事、苦相催。

泪冷销红粉，愁深怨紫钗。斟杯满酒滴空阶。低祝春光此去、勿重来。
题红云岛
喻良能（宋代）

红云覆绝岛，望之心神开。
弱水不负舟，何由至蓬莱。
吾欲烦巨鳌，为载三山来。
不然骑鲸去，一醉流霞杯。
真珠帘（梨花）
张炎（宋代）

绿房几夜迎清晓，光摇动、素月溶溶如水。惆怅一株寒，记东阑闲倚。近日花边无旧雨，便寂寞、何曾吹泪。烛外。谩羞得红妆，而今犹睡。

琪树皎立风前，万尘空、独挹飘然清气。雅淡不成娇，拥玲珑春意。落寞云深诗梦浅，但一似、唐昌宫里。元是。是分明错认，当时玉蕊。
甲申春月扈从车驾奉两宫圣母阅定寿宫赐彩花
于慎行（明代）

銮舆三驾碧山隈，墨食欣传福兆开。
地拥真图连朔塞，天留紫盖作轩台。
两宫共倚璇丘望，万乘亲扶玉辇陪。
遥见黄门传散彩，红云朵朵下山来。
彭及之邀吴仲源杨公济与某夜会望湖楼独某后期为关所隔偶成四
强至（宋代）

月底云楼一水湄，天光湖色两琉璃。樽前更坐清风客，笔下争翻白雪词。

物外骨毛应自爽，世间笑语不容追。千年庾亮胡床后，此兴今人亦未衰。
游浯溪 其二
徐仁铸（清代）

流涕中兴业，艰难一遇之。纪游聊有托，作颂更何时。

鼙鼓家山梦，荪荃泽国思。镜厓今照客，犹未鬓成丝。
平流园席上
高骈（唐代）

画舸摇烟水满塘，柳丝轻软小桃香。
却缘龙节为萦绊，好是狂时不得狂。
悼亡 其二
顾炎武（明代）

北府曾缝战士衣，酒浆宾从各无违。虚堂一夕琴先断，华表千年鹤未归。
高阳台（落梅）
李莱老（宋代）

门掩香残，屏摇梦冷，珠钿糁缀芳尘。临水搴花，流来疑是行云。芳梢空挂凄凉月，想鹤归、犹怨黄昏。黯消凝。人老天涯，雁影沈沈。

断肠不在听横笛，在江皋解佩，翳玉飞琼。烟湿荒村，背春无限愁深。迎风点点飘寒粉，怅秋娘、燕袖啼痕。更关情。青子悬枝，绿树成阴。
屺瞻道中
马廷鸾（宋代）

波粼粼处浅溪沙，渔屋低迷舴艋家。
地老天荒原野静，江空岁晚水云赊。
淤泥日课黄金粟，清泚时吹白浪花。
漫喜时丰阡陌里，豚蹄行矣祝污邪。
飞泉漱鸣玉诗
楼钥（宋代）

翠巘幽深处，飞泉触石鸣。
跳珠不胜乱，漱玉有余清。
水落千寻险，风传万壑声。
玲珑铿璧韵，激溅破琼英。
汉水思遗佩，沧浪想濯缨。
何须韩吏部，联句赋琮琤。
游霖落山杂诗二首 其一
王恽（元代）

东山削出翠芙蓉，西壑䂘砑贮雪风。人说魏王曾避暑，殿基犹是旧离宫。
野步
释绍嵩（宋代）

野步随吾意，无劳问是非。
风莺移树啭，江燕引鹐飞。
一径入寒竹，千峰驻晚晖。
幽怀在天末，何在更忘机。
洞霄宫
陈尧佐（宋代）

一帆高挂出红尘，万仞长歌入紫云。
莫道游仙别无侣，玉清冠盖许同群。
送赣州守施司谏奉祠归吴兴
罗愿（宋代）

去国二千里，叱驭良已勤。到官一百日，啜菽念所欣。

使君岂常流，早岁承华勋。螭首有故步，天香带馀熏。

时清省谏纸，符竹亦再分。属者寇虽除，遗民尚惊尘。

公来钤江右，喜气感三军。下担见施设，果苏彫瘵群。

天姿夙已高，况复勇所闻。属县但期约，讼庭无放纷。

村团不识吏，处处饱羹芹。生女戒勿怒，减输劝其耘。

惠术颇次第，归心已乡枌。小子谬从师，颇尝侍朝曛。

从容进逢掖，惨淡立红裙。中坐要娱客，所陈金石文。

行装遂如此，何以充栋棼。人事与天意，嗟予岂须云。

来携谏坡雨，去开崆山云。多公能摧刚，圣虑已策勋。

行藏吾有命，所愿不忘君。
题王山仲所藏潇湘八景图卷走笔作 其三 平沙落雁
揭傒斯（元代）

天寒关塞远，水落洲渚阔。已逐夕阳低，还向黄芦没。
有怀溪斋奉寄微之
吕南公（宋代）

溪光清媚四山稠，十五年前记薄游。茆屋读书风满座，野桥寻酒月当头。

身名不分轻如梦，甲历谁令过若流。此地主人相问否，一廛今带百端忧。
琴操十一首 其五 采芝操
胡应麟（明代）

煌煌紫芝，三秀五茎。郁郁崇冈，巃嵷眇冥。爰卧其巅，爰掇其英。

巃色丽鲜，以敷以荣。身轻翼舒，游六合外。驷马高盖，翳以畴赖。

巢哉由哉，寤言弗猜。唐哉虞哉，亦已焉哉。
香闺秋夜思集句
章甫（宋代）

不知秋思在谁家，风自西南故故斜。独坐黄昏谁是伴，应怜夫婿更天涯。
西林庵为从石上人题
袁宏道（明代）

西林禅人东林弟，朝作新诗暮作偈。将禅比诗不争多，色里胶作水中味。

室中枯坐一绳床，窗风吹出沈香气。
坐忘女
高德裔（金朝）

结习销来性自圆，去留元不间人天。消摇自是忘形蝶，枯寂宁同委蜕蝉。

无碍真空常荡荡，若存馀息尚绵绵。立亡坐脱皆游戏，定力何尝有变迁。
出试日独游曲江
赵嘏（唐代）

江莎渐映花边绿，楼日自开池上春。

双鹤绕空来又去，不知临水有愁人。
壶中天
陈景沂（唐代）

江邮湘驿。问暮年何事，暮冬行役。马首摇摇经历处，多少山南役北。冷著烟扉，孤芳云掩，瞥见如相识。相逢相劳，如痴如诉如忆。

最是近晓霜浓，初弦月挂，传粉金鸾侧。冷淡生涯优乐忘，不管冰檐雪壁。魁榜虚夸，调羹浪语，那里求真的。暗香来历，自家还要知得。
中夜思二首 其二
郑铭（明代）

我愁不可拨，撩乱西山岑。援琴出高调，指冷难成音。

为谋日已拙，岁月日已侵。感此坐无言，涕泪飞秋襟。
寄怀梁公狄内弟流寓宝应
王崇简（明代）

念子年来多病侵，鱼潜鸿杳信沉沉。奔腾昔日天涯泪，彫落余生岁晚心。

万里风尘双须短，他乡客梦一镫深。何时携手沧溟去，瓢笠潇潇上翠岑。
山阁杂咏 其十三
梁维栋（明代）

月桂奚自植人间，疑是嫦娥仙掌颁。高枝未许寻常折，留映上林供客攀。
江行次武昌县
卢纶（唐代）

家寄五湖间，扁舟往复还。年年生白发，处处上青山。

去国空知远，安身竟不闲。更悲江畔柳，长是北人攀。
九日道中
方岳（宋代）

重阳却喜无风雨，野菊迎人亦自花。
年去年来秋又老，江南江北鬓将华。
离骚如此那无酒，羁旅虽谙不似家。
但得东篱堪种菊，尽容吾子岸乌纱。
呈李许斋师 其一
邵堂（清代）

礼堂朴学世推宗，尺木难撞待叩钟。识字远承许祭酒，诂经孱守郑司农。

名山副墨当谁属，落叶仇书肯自慵。记向扬云问奇字，草元亭外绿阴秾。
自述九首 其八
钱时（宋代）

山翁何处是便宜，若个便宜合属谁。千古英雄誇好手，到头都没个人知。
戏咏馓子赠邻妪
苏轼（宋代）

纤手搓来玉色匀，碧油煎出嫩黄深。夜来春睡知轻重，压匾佳人缠臂金。
题宝叶笑端
胡仲弓（宋代）

碧潭秋月句尤奇，系竹拈花总是诗。
说著推敲便堪笑，问师端的笑何时。
题胡京孺三缄斋
胡应麟（明代）

玉麈挥仍置，金人戒不忘。谭宁空稷下，辩已诎华阳。

塞兑遵玄圣，冥心对上皇。白圭晨起诵，三复意何长。
读孝经
方愚（唐代）

星彩满天朝北极，源流是处赴东溟。

为臣为子不忠孝，辜负宣尼一卷经。
初冬杂题六首 其二
陆游（宋代）

暮嫌风雨作新寒，一树青枫已半丹。身在范宽图画里，小楼西角剩凭阑。
逃禅便面
刘克庄（宋代）

姑射吸风仍饮露，洛妃习礼更明诗。
梅花浑不施朱粉，直以天香与雪肌。
偈四首 其二
释法秀（宋代）

秋云秋水，看山满目。这里明得，千足万足。
句
苏寿（宋代）

却因贾赞善，来作歙知州。
再题二首 其二
王质（宋代）

半江鼻观已前知，恨不身先急棹飞。虽则梅花不全见，妙香满载野航归。
十四日至节
方回（元代）

钱塘多少富豪家，酒肉如山赏物华。
野老入城□□□，□萝卜菜腊梅花。
忆昨呈元老
吴则礼（宋代）

忆昨参戎幕，交情子独真。
共为关塞客，各负水云身。
迹远金闺籍，衣沾玉垒尘。
雕鞍暮横槊，锦幄晓行春。
隐几军书断，登楼陇月新。
鸣笳孤障底，落雁古河滨。
鲁酒寒醅薄，燕姬翠黛嚬。
沙场供写睇，戍角解伤神。
白首投南国，青冥望北辰。
山林方自屏，鸡黍复相亲。
道旧嗟游楚，论文伟过秦。
高标识麟凤，壮节见松筠。
陋巷无车辙，扁舟有钓纶。
悲秋把黄菊，取醉堕乌巾。
藜藿良易足，图书端不贫。
一廛如可借，烦为闢荆榛。
梦观八阵图
王十朋（宋代）

易任夔子国，身犹在重湖。梦魂辄先往，临江观阵图。

奇才盖三国，壮志吞两都。惜哉功不遂，英雄为欷歔。

胡为恍惚间，微茫见规模。清时耻谈兵，武侯其戏予。
生日
毛滂（宋代）

要作人间浩荡春，便应三日对东君。
万牛早汗十围木，百谷终甘一寸云。
天下公侯端有种，日喧鸿雁不离群。
宝炉善颂区区尔，何似君陈德似薰。
送陈玉林南还
胡助（元代）

黄衣道士识重瞳，冠剑芒寒星斗胸。赤壁月明惊梦鹤，蓬莱云起护飞龙。

新宫突兀三清殿，故国苍茫六代松。忽忆旧游今白发，何期共听蒋山钟。
云峰
陈岩（宋代）

有动皆从静处生，岚光正与晶争熏。
山灵要眩游人眼，石缝中间旋出云。
巳未春日山居杂兴十二解
杨万里（宋代）

半晴半雨半暄凉，拖带春光未要忙。
为报州家兼县里，五乡改作万花乡。
登城楼
陈师道（宋代）

城郭春容晚，因行可当游。
飞来双蛱蝶，目尽一浮鸥。
峡嶮山将合，江平水郤流。
同来端兴尽，且为小迟留。
次韵叶守端午西湖曲水 其四
苏过（宋代）

兵厨酒色似鹅儿，计泛楼船会有期。苇折荷枯秋露净，更看镜面渺瀰时。
到吴
沈与求（宋代）

三载故乡别，归帆恰到吴。食寒新火换，天阔断云孤。

酒市仍依岸，渔村远带湖。碧山千万叠，翻忆梦崎岖。
和徐径坂
赵汝腾（宋代）

予归假阖庐，守白於我馆。
风雨已遁逃，云山况奇观。
径坂形声诗，蓬莱名遂远。
求仁居之安，是宅靡有间。
用韵寄仲模
郑刚中（宋代）

又暖屠苏入酒杯，可怜年去复年来。
但能雕琢愁肝肾，岂惯纵横强颊腮。
先子丘园荒不理，故人怀抱远离开。
行藏事业皆前定，祗恐吾侪鬓发催。
题王任所藏林逋索句图
舒岳祥（宋代）

清新半树横枝句，冷淡暗香疏影诗。
谁见当时苦吟态，只应童鹤在旁知。
渔家傲 其二
卢象升（明代）

搔首问天摩巨阙。平生有恨何时雪。天柱孤危疑欲折。

空有舌。悲来独洒忧时血。

画角一声天地裂。边风撼树惊魂掣。绝影骄骢看并逐。

真捷足。将军应取燕然勒。
顾涧蘋焦山拓铭图
姚鼐（清代）

焦山寺里随僧粥，枯木堂中看古文。三客两亡馀有仆，百年几尽忽逢君。

桉铭欣得闻京兆，载酒常当同子云。却使卧游生远想，海门东眺碧天分。
览照
苏舜钦（宋代）

铁面苍髯目有棱，世间儿女见须惊。心曾许国终平虏，命未逢时合退耕。

不称好文亲翰墨，自嗟多病足风情。一生肝胆如星斗，嗟尔顽铜岂见明。
题李竹隐山斋
陈纪（宋代）

法界人寰共一邱，欲穷远目更登楼。
苍藤碧藓树容晚，凉月好风山意秋。
莎径荒寒闻鹤唳，竹丛摇落见渔舟。
一声横笛碧天暮，诗在沧波芦荻洲。
甲寅西归江行春怀十首 其五
汪莘（宋代）

闲来此意本翛然，一点清愁出意边。亦似东君无定准，乍晴乍雨恼花天。
峻庵大中丞以会谳来禾公余过访喜赠 其二
钱陈群（清代）

江南开府发如漆，砚北尚书鬓似霜。昔赠双鱼劳远使，今移专节近吾乡。

与论治道扶根本，更挹名言见老苍。他日采梅乘兴去，好携赐杖访沧浪。
和萧洗马子显古意诗六首 其三
吴均（南北朝）

春草可揽结，妾心正断绝。绿鬓愁中改，红颜啼里灭。

非独泪成珠，亦见珠成血。愿为飞鹊镜，翩翩照离别。
句
高荷（宋代）

所喜江陵得真处，沮漳依旧两川横。
亲祠堂主鸾曾驻，善梦先川蝶不归。
沙软绿头相并鸭，水深红尾自跳鱼。
威强九鼎惧，丧乱一台成。
勃兴连谷雨，闰位次花王。
佳人斗草百，稚子击毬双。
辨虽豪白马，谗亦困青蝇。
句
李景遂（唐代）

路指丹阳分虎节，心存双阙恋龙颜。
夜雨
陆游（宋代）

江边依旧钓舟横，万事何曾有一成？空忆庐山风雨夜，自吹小灶煮蔓菁。
新蝉
刘兼（唐代）

齐女幈帏失旧容，侍中冠冕有芳踪。
翅翻晚鬓寻香露，声引秋丝逐远风。
旅馆听时髭欲白，戍楼闻处叶多红。
只知送恨添愁事，谁见凌霄羽蜕功。
舟中
赵汝鐩（宋代）

系缆停征棹，斜阳古渡头。
风霜先远客，天地属扁舟。
水鸟冲开浪，汀鸿占断秋。
在家贫亦好，何用出林丘。
仲春苦雨
张耒（宋代）

仲春乃积雨，和景良未舒。
园林阻幽步，块坐守温炉。
中庭下水鸟，隙地长寒芜。
流红委花外，渟碧涨池余。
商羊未悔祸，椒醑屡传巫。
岂惟政无补，多惭诚未孚。
农事滞南亩，土功隳败圩。
悠哉欲何奈，浊酒且为娱。
偶成
萧元之（宋代）

抛却沧江事远游，独携弓剑上边头。
群胡忽遁阴山北，欲渡河冰不自由。
画鹘行
杜甫（唐代）

高堂见生鹘，飒爽动秋骨。
初惊无拘挛，何得立突兀。
乃知画师妙，巧刮造化窟。
写作神骏姿，充君眼中物。
乌鹊满樛枝，轩然恐其出。
侧脑看青霄，宁为众禽没。
长翮如刀剑，人寰可超越。
乾坤空峥嵘，粉墨且萧瑟。
缅思云沙际，自有烟雾质。
吾今意何伤，顾步独纡郁。
送张无梦归天台
章得象（宋代）

琼台东畔倚岧峣，缥缈烟霞切绛霄。
门外杉松尽颠怪，云中鸡犬自逍遥。
水流玉洞桃花出，风过星坛桂子飘。
蕙帐已空三径在，可怜猿鹤共无憀。
送郑司户
刘克庄（宋代）

目送双旌已黯然，可堪之子去联翩。
遥知幕下闻三语，不要山联送一钱。
聊与远民蠲热瘴，并为迁客饮寒泉。
昔游仅及罗浮半，安得从君访绝巅。
梅魂
朱克诚（宋代）

朝来策蹇觅芳魂，南北枝头见泪痕。春静不堪溪上吊，夜深空向笛中论。

吟馀姑射幽香远，梦入罗浮素影繁。几度石桥西畔路，凄凉新月照黄昏。
恭州报恩长老宣公以四偈见别用韵为谢
晁公溯（宋代）

大地八风初不动，老夫自驾铁船行。
莫忧船上不知晓，无有木鸡来报更。
绝句
赵占龟（宋代）

四枚豚犬教知书，二顷良田尽有馀。鲁酒三杯棋一局，客来浑不问亲疏。
秋日武陵客舍写怀 其二
陈寿（明代）

风波世路信多艰，千里羁危未得还。
慈母倚门垂白发，故园回首隔青山。
交游半达云霄上，弟妹相亲梦寐间。
寂莫空斋谁顾问，只将诗句慰愁颜。
夜出城南祷雨
曾巩（宋代）

海天重叠四山云，半出星辰亦半昏。
上得篮举是中夜，两街灯照九重门。
调贵白
戴表元（宋代）

客里光阴取次休，嫩寒一夜袭衣裘。不须多畏赵盾日，正好深悲宋玉秋。

红叶旧题犹在手，黄粱新梦又从头。馀粮栖亩犹围坐，此事输君第几筹。
送向和卿还京
杨时（宋代）

江湖多秋风，惝恍夜不眠。
念子将北归，起视明星悬。
君平翠虯姿，耸身苍梧渊。
高步隘八区，凌风上青天。
妙质蕴荆璞，宁须事磨镌。
赠言以为别，妄意追前贤。
圣言乃常珍，含咀真味全。
奇辞暂时好，过眼如飞烟。
洁身忌廉洁，触物冥虚船。
吾方病羸茶去一}，市药还自怜。
明日隔长陂，相望空惘然。
红酒歌
方孝孺（明代）

田家八月秋秫黄，□肩满檐金穰穰。西成万室喜登场，斗酒劳穰年丰祥。

天台山人传秘方，酿成九酝丹霞浆。紫檀槽头秋点长，绛囊榨压甘露凉。

猩红颗滴真珠光，蓼花色比桃花强。荐新设席请客尝，风吹桂花满屋香。

馔出肥鸡一箸肪，橙䂨蟹鲙双螯霜。不须琥珀琉璃觥，不须太白力士铛。

我爱真率田家郎，磁瓯瓦盆罂木觞。烂熳为我浇吟肠，新诗吐出云锦章。

醉来兴发恣豪狂，高歌起舞当斜阳。出门一笑尔汝忘，大江东去烟茫茫。
内乡
彭汝砺（宋代）

山谷生云作风雨，楼台映日贴烟霞。危峰熊耳倍千丈，废堞虎遥今数家。

野外小桥丹作水，潭边仙菊雪开花。隆寒大热三经涉，世事催人早鬓华。
酒病自责呈马施二公
梅尧臣（宋代）

李白死宣城，杜甫死来阳。
二子以酒败，千古留文章。
我无文章留，何可事杯觞。
况承先子戒，宜不著口尝。
昔闻有田窦，以此相灭亡。
礼饮不在多，欢饮不在荒。
二公方逢时，安得入醉乡。
北山
王安石（宋代）

北山输绿涨横陂，直堑回塘滟滟时。
细数落花因坐久，缓寻芳草得归迟。
和林养正龟符惠诗
王迈（宋代）

殿陛程文被十行，要搜鲠论献朝堂。
点头只欠饶三好，强项须教受一章。
耿耿古心憎肮脏。茫茫俗眼笑荒唐。
大官羊肉非吾羡，一筹藜羹劣可尝。
红树
吴融（唐代）

一声南雁已先红，神女霜飞叶叶同。自是孤根非暖地，

莫惊他木耐秋风。暖烟散去阴全薄，明月临来影半空。

长忆洞庭千万树，照山横浦夕阳中。
晚宿山寺
释文珦（宋代）

日晚投山寺，萧然异人境。
石房云气深，苔阶雨声冷。
心清不成寐，篝灯对孤影。
清猿亦可人，长啸西南顶。
鲁郡尧祠送窦明府薄华还西京
李白（唐代）

朝策犁眉騧，举鞭力不堪。
强扶愁疾向何处，角巾微服尧祠南。
长杨扫地不见日，石门喷作金沙潭。
笑夸故人指绝境，山光水色青于蓝。
庙中往往来击鼓，尧本无心尔何苦。
门前长跪双石人，有女如花日歌舞。
银鞍绣毂往复回，簸林蹶石鸣风雷。
远烟空翠时明灭，白鸥历乱长飞雪。
红泥亭子赤阑干，碧流环转青锦湍。
深沉百丈洞海底，那知不有蛟龙蟠。
君不见绿珠潭水流东海，绿珠红粉沉光彩。
绿珠楼下花满园，今日曾无一枝在。
昨夜秋声阊阖来，洞庭木落骚人哀。
遂将三五少年辈，登高远望形神开。
生前一笑轻九鼎，魏武何悲铜雀台。
我歌白云倚窗牖，尔闻其声但挥手。
长风吹月度海来，遥劝仙人一杯酒。
酒中乐酣宵向分，举觞酹尧尧可闻。
何不令皋繇拥篲横八极，直上青天挥浮云。
高阳小饮真琐琐，山公酩酊何如我。
竹林七子去道赊，兰亭雄笔安足夸。
尧祠笑杀五湖水，至今憔悴空荷花。
尔向西秦我东越，暂向瀛洲访金阙。
蓝田太白若可期，为余扫洒石上月。
天启元年歌 其十五
区大伦（明代）

帝宠元戎策武功，貔貅十万赴辽东。师人尽诏金钱赐，扫荡三韩指顾中。
颂十玄谈 其三 演教
释印肃（宋代）

初说有空人尽执，未明理事虚劳力。念来年久转迷情，心不负人徒面赤。
睡起述兴
张镃（宋代）

功用今年百倍加，圃中添就好生涯。
大於桤树夜合树，肥似桃生巴揽生。
煮酒未尝先问日，裌衣初制渭裁纱。
起来不是贪眠在，斋后僧怜未瀹茶。
觉公院施鸟石台
李颀（唐代）

石台置香饭，斋后施诸禽。童子亦知善，众生无惧心。

苔痕苍晓露，盘势出香林。锡杖或围绕，吾师一念深。
九日蕺山戒珠寺戏呈僚友
张伯玉（宋代）

秦望山前晓雁斜，蕺山云外看黄花。
谁能带芥关心绪，且插茱萸伴物华。
岁计簿书宁有尽，日生公事了无涯。
樽前况有兵厨酒，不待兵厨酒亦赊。
凌山驿次湛内翰韵四首 其三
潘希曾（明代）

风日春来好，江村蔼众芳。檐暄嬉妇子，陇夕下牛羊。
三日岐王宅
张谔（唐代）

玉女贵妃生，嫛婗始发声。金盆浴未了，绷子绣初成。

翡翠雕芳缛，真珠帖小缨。何时学健步，斗取落花轻。
赠袁州王教授时会
赵蕃（宋代）

邂逅相逢索我诗，我诗何有鬓空丝。
能声故尔愧侯喜，到处其谁说项斯。
肯约山行频滞雨，预怀别后费相思。
一官独冷休形叹，斯会簿书都不知。
鹧鸪天（梦仙）
曹冠（宋代）

我昔蓬莱侍列仙。梦游方悟绊尘缘。青春放浪迷诗酒，黄卷优游对圣贤。

嘲水石，咏云烟。乘风欲往思泠然。要知昨夜方壶景，只在芸斋杖屦前。
题老融群牛图
释绍昙（宋代）

三三五五戏平芜，踏裂春风百草枯。
莫写沩山僧某甲，恐人悟作祖师图。
今年立冬後菊方盛开小饮
陆游（宋代）

胡床移就菊花畦，饮具酸寒手自携。
野实似丹仍似漆，村醪如蜜复如齑。
传芳那解烹羊脚，破戒犹惭擘蟹脐。
一醉又驱黄犊出，冬晴正要饱耕犁。
送李铏赴举
贯休（唐代）

诗业务经纶，新皆意外新。因知登第榜，不著不平人。

句得孤舟月，心飞九陌尘。明年相贺日，应到曲江滨。
送客不及
刘敞（宋代）

欲折杨柳枝，赠言别所思。日落飞鸟息，孤帆奔何之。

行人乐前途，何以宽我怀。还将别离思，吹示横笛儿。
夜坐联句
苏迈（宋代）

清风来无边，明月翳复吐。
松声满虚空，竹影侵半户。
暗枝有惊鹊，坏壁鸣饥鼠。
露叶耿高梧，风萤落空庑。
微凉感团扇，古意歌白紵。
乐哉今夕游，获此陪杖屦。
传家诗律细，已自过宗武。
短诗膝上成，聊以感怀祖。
谢都官监治建州
宋祁（宋代）

初得中台满岁迁，七闽犹贰左鱼權。
鸡香烬晦华星闼，虎眼波迎下濑船。
几种珍鲑资昼膳，万岑芳茗蔽春廛。
行行正及陶嘉月，溪树烘霞荔子鲜。
满庭芳
蔡伸（宋代）

玉鼎翻香，红炉叠胜，绮窗疏雨潇潇。故人相过，情话款良宵。酒晕微红衬脸，横波浸、满眼春娇。云屏掩，鸳鸯被暖，欹枕听寒潮。

如今，成别恨，临风对月，总是无聊。念伤心南陌，执手河桥。还似一场春梦，离魂断、楚些难招。佳期在，踏青时候，花底听鸣镳。
除夕喜浦大性初至为作长句
孙继皋（明代）

别君亦以久，见君一何难。相思两天外，各指流云端。

岁暮关河匹马迟，朔风猎猎向人吹。可怜执手重逢处，正是天涯除夕时。

丈夫聚散亦常尔，蓬转萍飘安足儗。但令意气无所惜，管鲍于今竟谁是。

我生与子良已奇，束发倾盖苍颜期。家徒四壁只大醉，醒来一笑傍儿嗤。

去年乡书挂名字，秋江桂树双琼枝。石渠金马漫相失，明月夜光空尔疑。

迩来闻君大努力，文成班马无颜色。三年端合高飞鸣，一饱宁劳置胸臆。

劝君解轻装，为君拂长剑。烛花寒复殷，明星夜方湛。

殷勤会面梦耶真，惨澹魂销可具陈。莫惜尊前一杯酒，明朝又是隔年人。
送刘政孙
王十朋（宋代）

蚤岁声蜚舍法中，漕台前日始收功。辛勤半世齑盐学，慷慨平生畎亩忠。

作佛肯居灵运后，登仙更与阮郎同。琼林宴罢游天禄，太一然藜定照公。
园中观种树
洪适（宋代）

望中赤叶渍霜华，林下徐行便当车。好处见山仍见水，兴来呼酒不呼茶。

旋移朱橘添卢橘，更拣红花间白花。出郭最欣尘事少，饱看孤鹜逐飞霞。
从军六首 其二
刘长卿（唐代）

落日更萧条，北方动枯草。将军追虏骑，夜失阴山道。

战败仍树勋，韩彭但空老。